MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet led om Rådets fælles holdning med henblik på vedtagelse af Europa-Parlamentets og Rådets forordning om EF-statistikker over indkomstforhold og levevilkår (EU-SILC)

2001/0293 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet led om Rådets fælles holdning med henblik på vedtagelse af Europa-Parlamentets og Rådets forordning om EF-statistikker over indkomstforhold og levevilkår (EU-SILC)

1. SAGSFORLØB

Fremsendelse af forslaget til Rådet og Europa-Parlamentet (KOM(2001) 754 endelig -2001/0293(COD)): 13. december 2001

Det Europæiske Økonomiske og Sociale Udvalgs udtalelse: 24. april 2002

Europa-Parlamentets udtalelse ved førstebehandlingen: 14. maj 2002

Fremsendelse af Kommissionens ændrede forslag om EU-SILC: 15. november 2002

Vedtagelse af den fælles holdning : 6.3.2003

2. FORMÅLET MED KOMMISSIONENS FORSLAG

Fra højeste politiske sted er der blevet anmodet om statistikker over indkomstforhold og levevilkår og, mere specielt, indikatorer om fattigdom og social udstødelse. Artikel 136, 137 og 285 i traktaten om oprettelse af Det Europæiske Fællesskab indebærer, at der skal udarbejdes statistikker over indkomstforhold, levevilkår og social udstødelse. Desuden er bekæmpelse af fattigdom prioriteret meget højt i konklusionerne fra Det Europæiske Råds møde i Lissabon (23.-24. marts 2000), Nice (7.-9. december 2000), Stockholm (23.-24. marts 2001) og Laeken (14.-15. december 2001). I disse konklusioner opfordres Rådet og Kommissionen desuden til at fremme en bedre forståelse af social udstødelse på grundlag af alment accepterede indikatorer, som også kan måle fremskridtene.

Det er på denne baggrund, Kommissionen har udarbejdet et "fællesskabshandlingsprogram til fremme af medlemsstaternes samarbejde om bekæmpelse af social udstødelse", som har til formål at fremme "indsamling og formidling af sammenlignelige statistikker i medlemsstaterne og på EU-plan". I Europa-Kommissionens meddelelser om strukturelle indikatorer, KOM(2000) 594, KOM(2001) 619 og KOM(2002) 551, lægges den samme linje.

I perioden 1994-2001 blev den europæiske husstandspanelundersøgelse (ECHP) anvendt til at opfylde disse politiske behov. På baggrund af behovet for at ajourføre indholdet efter de nye politiske krav og på baggrund af behovet for en operationel forbedring, hovedsagelig af de udarbejdede datas aktualitet, besluttede man i juni 2000 at iværksætte EU-SILC-projektet (EF-statistikker over indkomstforhold og levevilkår).

3. BEMÆRKNINGER TIL DEN FÆLLES HOLDNING

3.1. Generelt

Rådet har enstemmigt vedtaget den fælles holdning, og Kommissionen har accepteret den.

3.2. Europa-Parlamentets ændringsforslag ved førstebehandlingen

Europa-Parlamentets udvalg har indtaget en meget positiv holdning til udkastet til rammeforordning om EU-SILC-projektet. På parlamentets plenarmøde den 14. maj 2002 blev rapporten enstemmigt vedtaget, efter at der var indført 12 ændringsforslag. Ændringsforslagene tilstræber hovedsagelig en præcisering af de oplysninger, der er omfattet, f.eks. efterlyses der mere detaljerede oplysninger i bilag 1 til forordningen.

Efter vedtagelsen af disse ændringsforslag udarbejdede Kommissionen den 15. november 2002 et ændret forslag til Europa-Parlamentets og Rådets forordning om EF-statistikker over indkomstforhold og levevilkår, hvori ændringsforslag 1, 4, 5, 6, 8, 11 og 12 er indarbejdet. Ændringsforslag 2, 3, 7 og 10 er også indarbejdet, men med lettere omformuleringer. Ændringsforslag 9 blev afvist, idet Kommissionen ikke mente, at forældreuddannelse burde inddrages.

3.3. Kommissionens holdning til Europa-Parlamentets ændringsforslag af 14. maj 2002

Europa-Parlamentet vedtog de tolv ændringsforslag den 14. maj 2002. I forslaget til Rådets fælles holdning er de fleste af disse ændringsforslag indarbejdet enten direkte eller med mindre omformuleringer, som ikke ændrer indholdet af udkastet.

Kun på to vigtige områder har Rådet tilkendegivet en anden holdning:

* Med hensyn til "Fysisk og socialt miljø" nægtede Rådet at angive yderligere præcisioner og at acceptere, at kriminalitet, forurening og støj som foreslået af Europa-Parlamentet i ændringsforslag 7 skal være omfattet. På variabelniveau er disse oplysninger imidlertid omfattet. Kommissionen ville have foretrukket at inddrage kriminalitet, forurening og støj under dette område, men har forståelse for de tekniske vanskeligheder og kan tilslutte sig Rådets holdning.

* På uddannelsesområdet er det opnåede ISCED-niveau specificeret i den fælles holdning, men ikke for stikprøvepersoners forældre som det er foreslået i Europa-Parlamentets ændringsforslag 9. Kommissionen støtter, at forældres uddannelse ikke på årsbasis inddrages i SILC-udkastet, da det er forbundet med tekniske vanskeligheder at indhente pålidelige oplysninger herom.

3.4. Nye bestemmelser indføjet af Rådet og Kommissionens holdning hertil

(1) Adskillige ændringsforslag fra Rådet vedrører kun tekniske detaljer, og de kan alle accepteres af Kommissionen.

(2) Blandt de andre ændringsforslag fra Rådet er de vigtigste:

* I artikel 1 er der indført en ny målsætning om at sikre sammenligneligheden af data gennem metodologiske studier.

* I indkomstdefinitionerne (artikel 2, litra l) og m)) er det præciseret, at:

* både pengemæssige og ikke-pengemæssige indkomstelementer skal være omfattet,

* der foretages fradrag for "selvstændiges og arbejdsløses obligatoriske bidrag til sociale ordninger",

* kun "modtagne overførsler mellem husstandene" bør anvendes ved beregning af bruttoindkomst, og betalte overførsler mellem husstandene skal fratrækkes bruttoindkomsten for at beregne den disponible indkomst

* I artikel 3 er ordene "sammenlignelige og aktuelle" fjernet. Kommissionen ville have foretrukket at bibeholde disse udtryk, men accepterer Rådets forslag.

* I artikel 4, stk. 1, har Rådet anvendt udtrykket "udarbejdes" for at tage hensyn til den række af hensigtsmæssige metoder, som medlemsstaterne kan anvende til indsamling eller vurdering af de krævede data.

* Det første år for udarbejdelsen af data er ændret fra 2003 til 2004, hvilket afspejler den tidligste realistiske dato for gennemførelsen af forordningen. I hele forordningen er datoerne tilpasset for at afspejle denne ændring. Navnlig er datoen for inddragelsen af det første sekundære målområde i artikel 6, stk. 2, blevet udskudt til 2005.

* I artikel 4, stk. 2, er der tilføjet en undtagelse for Tyskland, Nederlandene og Det Forenede Kongerige, som kun tillader disse lande at iværksætte SILC i 2005, hvis de indsender data for de tværsnitsbaserede indikatorer i forbindelse med den åbne koordinationsmetode.

* Et nyt stykke er tilføjet i artikel 8, der giver Tyskland overgangsperioder med henblik på gradvis overgang til fuld anvendelse af stikprøver for både tværsnitsdata og tidsseriedata.

* I artikel 10 er der indføjet et nyt afsnit, der fastsætter, at tidsfristerne for overførsel af sammenlignelige tværsnitsdata over almindelige EU-indikatorer også skal anvendes for medlemsstater, der påbegynder den årlige dataindsamling efter 2004.

* Artikel 12 er blevet tilpasset for at anvende affattelsen i forordning (EF) nr. 831/2002 af 17. maj 2002 om adgang til data til videnskabeligt brug.

* I artikel 12 er der tilføjet et nyt stykke, der fastsætter, at videnskabelige rapporter ikke udsendes før Kommissionens rapporter (rapporter, der bygger på tværsnitsmikrodata for år N, må først offentliggøres i juli i år N+2, og videnskabelige rapporter, der bygger på tidsseriemikrodata, må først offentliggøres i juli i år N+3).

* I henhold til den ændrede artikel 13 er alle medlemsstater garanteret finansiering i fire år, herunder medlemsstater, hvis undtagelser giver dem mulighed for at påbegynde indsamlingen senere end de øvrige. Budgetmyndigheden skal ikke blot fastsætte, men faktisk tildele de disponible bevillinger.

* I artikel 15 fastsætter Rådet en minimumsperiode på tolv måneder i stedet for ni mellem vedtagelsen af gennemførelsesforanstaltninger og deres anvendelse i undersøgelsen.

* I henhold til den ændrede artikel 16 udarbejder medlemsstaterne en foreløbig kvalitetsrapport, der sammenfattes af Kommissionen og indordnes som supplement til de endelige kvalitetsrapporter med henblik på at sikre, at der sker passende fremskridt med at tilvejebringe sammenlignende indikatorer af høj kvalitet.

* Med den nye artikel 16 indføres der også metodeundersøgelser, der har til formål at evaluere, hvorledes det indvirker på sammenligneligheden, at der anvendes forskellige datakilder i de enkelte medlemsstater.

* I bilag I under "Erhvervsoplysninger" har Rådet indført området "Børnepasning", da spørgsmålet, om der er børnepasningsfaciliteter til rådighed eller ej, anses for at være en central faktor i forbindelse med udstødelse fra arbejdsmarkedet.

* I bilag II er stikprøvestørrelserne for Island og Norge tilføjet.

3.5. Eventuelle problemer med udvalgsproceduren i forbindelse med vedtagelsen af den fælles holdning (og Kommissionens holdning hertil)

Rådet har ændret udvalgsproceduren fra forvaltnings- til forskriftsprocedure.

4. KONKLUSION

Kommissionen accepterer alle de af Rådet foreslåede ændringer.